Urmareste Modifică dimensiunea fontului: Play

Bucureşti, 2 nov /Agerpres/ - Fostul premier Victor Ponta susţine că situaţia în care se află Tarom este semnificativă pentru tot ceea ce se întâmplă în acest moment în România, el subliniind că această companie a fost "căpuşată profesionist" şi trimisă în faliment.



"Tarom este un caz foarte simplu de explicat şi semnificativ pentru tot ce se întâmplă în 2017 în România! Şi, din păcate, tot ce vă descriu mai jos că se întâmplă la Tarom se întâmplă în toate companiile şi domeniile din ţara noastră. Ca şi întreaga ţară, Tarom a încăput pe mâna "Cartelului de la Teldrum"- Dragnea (Teleorman) Stănescu (Olt) şi Cuc (Giurgiu)! După doar un an de zile, Compania este "căpuşată" profesionist, are pierderi de 5 ori mai mari decât anul trecut, este în haos managerial şi trimisă rapid în faliment - seamănă cu tot ce se întâmplă în România, nu?", a scris Ponta, joi, pe pagina sa de Facebook.



Acesta arată că preşedintele PSD, Liviu Dragnea, a făcut unele promisiuni de investiţii în programul de guvernare cu privire la Tarom, pe care însă nu le-a respectat.



"Evident că Dragnea a minţit/ în loc de 30 de aeronave s-au cumpărat 2/ în loc de 34 milioane dolari cât trebuia să plătească "Pegasus Airlines" din Turcia pentru cele 2 avioane noi am plătit 51. Şi în loc de zboruri spre America şi Asia (cum au promis Dragnea şi Cuc) Tarom a pierdut cursele spre Italia şi Spania (unde locuiesc peste 3 milioane de români)! Dragnea minte oamenii cu lozinci despre "mândria naţională"/ după ce îi manipulează pe "fraieri" cu Propaganda şi jurnaliştii prieteni (...) "Cartelul Dragnea - Stănescu - Cuc" numeşte la conducerea Tarom un fost şef de la Compania Lignitului Oltenia iar în Consiliul de Administraţie ziarişti şi consilieri personali/ dezastrul se adânceşte", scrie Ponta.



Fostul premier precizează, de asemenea, că, începând cu anul 2012, Tarom şi-a redus în fiecare an pierderile, ajungând în 2016 la sub 10 milioane de euro, însă în 2017 totul se "distruge într-un ritm fără precedent".



"Tarom are piloţi şi personal de bord de o calitate profesională şi umană mult mai bună decât celelalte companii care operează în România şi 2017 este anul cu cea mai mare creştere a numărului de pasageri din România/ cu toate astea la Tarom se recunosc pierderi în acest an de 200 milioane RON - oare ce va fi în 2018? Eu îmi fac datoria să atrag atenţia şi să propun soluţii/ Iohannis tace (că aşa este "blatul" cu Dragnea) - PNL se smiorcăie - presa se lupta cu "Sistemul" pe care însă Dragnea şi Toader îl ţin în continuare neatins/ şi aşa o să rămânem fără Tarom!!! Asta nu mai e "ghinion" ci direct ticăloşie", conchide Victor Ponta în postarea sa.



Compania TAROM are prevăzute în proiectul de buget rectificat pierderi de 206,793 milioane lei, de cinci ori mai mari faţă de cele 41,21 milioane lei din bugetul publicat în septembrie în Monitorul Oficial.



Conform proiectului lansat în dezbatere pe site-ul Ministerului Transporturilor, veniturile totale ale companiei sunt prevăzute la 1,149 miliarde lei, iar cheltuielile la 1,356 miliarde lei. În bugetul aprobat, veniturile totalizau 1,24 miliarde lei, iar cheltuielile - 1,281 miliarde lei.



Cheltuielile de natură salarială sunt estimate la 142 milioane lei (nivel similar cu cel din bugetul aprobat). Numărul de salariaţi preconizat la finele anului este de 1.903 persoane (2.067 anterior), iar câştigul mediu net lunar pe salariat, determinat pe baza cheltuielilor de natură salarială, se ridică la 6.529,44 lei (5.979,25 lei anterior).



Pentru investiţii, proiectul prevede o sumă de 262,198 milioane lei, faţă de 267,795 milioane lei în bugetul aprobat.



Creanţele restante sunt estimate la 2,99 milioane lei. AGERPRES/(AS - autor: Anamaria Toma, editor: Florin Marin)